་ཟུར་ལ་རེ་རེ་ཡོད་པའི་སྟེང་དུ་གསེར་གྱི་སྤང་ལེབ་སྲབ་མོས་བསྐོར་བ། དེ་ལ་བརྟེན་ནས་ཟི་པ་ཏྲའི་ཁའི་དབུས་ནས་འཕྱང་བའི་མུ་ཏིག་གི་ཕྲེང་བ་སྲད་བུ་དམར་པོར་བརྒྱུས་པའི་དྲྭ་ཕྱེད་རྩེ་མོར་ནོར་བུའི་འཕན་ཅན། ཁ་འགྲམ་གཡས་གཡོན་ནས་འཐོན་པའི་དྲྭ་བར་དབུས་སུ་ནོར་བུའི་ཕྲ་ཡོད་པ་འཕྱང་བ། དེའི་སྟེང་དུ་མདའ་ཡབ་སྤྱི་བླུགས་མཆུ་བཅད་དབུ་ཞབས་བཟློག་པ་ལྟ་བུ་ཐུར་དུ་འཕྱང་བ་དང་། གྱེན་དུ་པུ་ཤུ་པདྨ་ཕྱེད་པའི་དབྱིབས་སམ་མཆོད་རྟེན་བང་རིམ་བཞི་པ་ལྟ་བུ་བསྒྲིགས་པའོ། །གསུམ་པ་ནི། མཆོད་རྟེན་ལྟར་འདོད་པ་དང་། རྒྱལ་ཁབ་ཏུ་འདོད་པ་གཉིས་ལས་ཕྱི་མ་སྟེ། དེ་ལ་སྟེང་ཐོག་ཀ་བ་ཤིང་བརྩེགས་དང་། །གདུང་དང་ཐོག་ཕུབ་རིམ་པ་གསུམ། །ཞེས་པའི་ཀ་བ་ནི་གཞལ་ཡས་ཁང་གི་འོག་གཞི་སྣ་ཚོགས་རྡོ་རྗེའི་ལྟེ་བའི་སྟེང་དུ། ལྷ་སྣམ་ཕྱོགས་མདོག་དཔངས་སུ་ཆ་ཕྲན་གཅིག་ཡོད་པའི་སྟེང་དུ་བཙུགས་པའི་ཀ་བ་ཕྱོགས་མདོག །ཕྱོགས་རེ་རེར་གཉིས་གཉིས་ཡོད་པའི་དཔངས་གསེར་གྱི་སྐ་རགས་དང་མཉམ་པར་ཡོད་པ། དེའི་སྟེང་དུ་རྡོ་རྗེ་ཐེག་པའི་ཆོས་འཁོར་རྒྱུན་མི་ཆད་པར་བསྐོར་བ་མཚོན་པའི་རྡོ་རྗེའི་གདུང་ཟླུམ་པོས་བསྐོར་བ། དེའི་སྟེང་དུ་ལྕམ་རྩ་ནང་མ་གདུང་དང་ཁད་མཉམ། ཕྱིར་འཕྱར་བྱས་པར་རབ་གསལ་གྱི་བྱེ་རྩེ་ལྟར་བྱས་པའི་འདོད་སྣམ་ནོན་པ། དེ་ལ་དྲལ་མ་སོགས་དང་བཅས་པས་ཐོག་ཕུབ། གདུང་ཟླུམ་གྱི་ཁར་རྩིག་པ་ལྔ་སྦྲགས་ཟླུམ་པོར་བརྩིགས་པའི་ཕ་གུ་ནས་པུ་ཤུའི་བར་སྔ་མ་བཞིན་ནོ། །དེའི་སྟེང་དུ་རྡོ་རྗེ་གདུང་བཞིས་མིག་མངས་རིས་སུ་ཕུབ་པའི་ཕྱོགས་མཚམས་ཀྱི་ཐོག་ཕུབ། དབུས་ཀྱི་གྲུ་བཞི་དང་མཉམ་པའི་རྩིག་པ་གྲུ་བཞིའི་ཁར་ཕ་གུ་ནས་པུ་ཤུའི་བར་སྔར་བཞིན་གྱི་ཐོག་རྒྱ་ཕུབ་ཀྱི་རྣམ་པར་ཕུབ་པའི་རྩེ་མོར་རྡོ་རྗེ་ཕྱེད་པའི་རྩེ་མོར་ནོར་བུ་མིག་གསུམ་པའི་ཏོག་དང་བཅས་པའོ། །བཞི་པ་སྒོ་ནི། ཆ་ཆེན་གསུམ་པ་དང་གཉིས་པར་འདོད་པ་གཉིས་ལས། རྟ་བབས་སྣམ་བུ་བཞི་བའི་དབང་དུ་བྱས་ནས་ཕྱི་མ་སྟེ། སྒོའི་གཡས་གཡོན་དུ་རྩིག་པ་ཆ་ཆེན་རེ་རེ་མདུན་དུ་འཐེན་པ་སྒོ་ཁྱུད། དེ་ནས་གཡས་གཡོན་དུ་ཆ་ཕྲན་གཉིས་འཐེན་པ་སྒོ་འགྲམ། དེ་ནས་མདུན་དུ་ཆ་ཕྲན་གཉིས་གཉིས་འཐེན་བ་སྒོ་ལོགས་སོ། །དེའི་དཔངས་ནི་ཆ་ཕྲན་དགུ། སྒོ་ལོགས་ཀྱི་སྣེར་ཆ་ཕྲན་གཅིག་དམའ་བའི་སར་རྡོ་རྗེ་གདུང་ཆ་ཕྲན་ཕྱེད། དེའི་སྟེང་དུ་ཆ་ཕྲན་ཕྱེད་རྩིག་པ། དེའི་སྟེང་དུ་ཐོག་ཕུབ་པའོ། །ལྔ་པ་རྟ་བབས་ནི། སྒོའི་གཡས་གཡོན་དུ་བཙུགས་པའི་ཀ་བའི་སྟེང་དུ་རྟ་བབས་བང་རིམ་བཞི་ནར་བཏབ་ཡོད་པ། གདོང་ཐིག་ཤིང་བརྩིགས་པ་ལྟར་མཉམ་པོ་ལ་གཡས་གཡོན་དང་རྒྱབ་ནས་ཆ་ཕྲན་རེས་ཇེ་ཐུང་ལ་སོང་བ། ཁ་དོག་ཅི་མཛེས་སམ་དག་པར་སྦྱར་ན། བསམ་གཏན་དག་པས་རྟ་བབས་ཉིད་ཅེས་གསུངས་པས། རིམ་བཞིན་དམར། སྔོ། སེར། ལྗང་ངོ་། །དེའི་ཁར་དབུས་སུ་ཆོས་ཀྱི་འཁོར་ལོ། གཡས་གཡོན་དུ་རི་དྭགས་ཀྲྀཥྞ་ས་རི་གཉིས་མིག་ཆོས་འཁོར་ལ་ལྟ་བ་སྟེ། རི་དྭགས་ནི་མུ་སྟེགས་བྱེད་མཚོན། དེ་ཧ་ཅང་མི་ཉེ་བ་ནི་ནང་པའི་ལམ་ལ་མ་ཞུགས་པ་མཚོན། ཧ་ཅང་མི་རིང་བ་ནི་ནམ་ཕུག་མུ་སྟེགས་བྱེད་རྣམས་ཀྱང་ལམ་འདིར་ཞུགས་ནས་སངས་རྒྱ་བ་མཚོན། དེའི་སྟེང་དུ་གདུགས་དཀར་པོ་གསེར་གྱི་ཡུ་བ་ཅན་དང་བཅས་པ། སྣམ་བུ་སོ་སོ་དང་གཞལ་ཡས་ཁང་གི་སྟེང་ཀུན་ཏུ་གདུགས་རྒྱལ་མཚན་དང་བ་དན་ལ་སོགས་པ་ཡེ་ཤེས་ཀྱི་སྣང་བ་ལས་གྲུབ་པ་དུ་མ། བུམ་པའི་ནང་ནས་མེ་ཏོག་གི་སྡོང་པོ་སྐྱེས་པའི་ཁྲོད་ནས་འཐོན་པའམ། སྤྲེའུ་དང་སེངྒེ་གར་བྱེད་པས་འཛིན་པ་ལྟ་བུ་བཀོད་པ་གང་མཛེས་པས་བཀྲ་བའོ། །དེ་ལྟ་བུའི་ནང་དུ་ལྷ་སྣམ་ཕྱོགས་མདོག་གི་དབུས་སྔོན་པོའི་ལྟེ་བར་སྡོང་བུ་ཅུང་ཟད་དང་བཅས་པའི་པདྨ་འདབ་བརྒྱད་རྣམ་པར་རྒྱས་པ་ཕྱོགས་བཞི་དམར་སོགས་སྡོམ་འབྱུང་དུ་འབྱུང་བ་ལྟར་རམ་ཕྱོགས་མདོག །མཚམས་མཛེས་མཚོན། ཕྱོགས་བཞི་དམར་མཚམས་མཛེས་མཚོན་རྣམས་གང་ཡང་རུང་བའི་ལྟེ་བ་ལྗང་གུ་གེ་སར་སེར་པོ་དང་བཅས་པའི་དབུས་དང་། ཕྱོགས་བཞིར་ཉི་མའི་དཀྱིལ་འཁོར་དང་བཅས་པ་སྟེ། གཞལ་ཡས་ཁང་པ་ནི་ཡེ་ཤེས་ལྔའི་བདག་ཉིད་ཡིན་ནོ། །ཞེས་མཚོན་པས་འོག་གི་པདྨ་སྣ་ཚོགས་རྡོ་རྗེ་གཞལ་ཡས་ཁང་ཉིད་རྡོ་རྗེའི་ཏོག །དེའི་རྩེར་ནོར་བུ་རྣམས་རིམ་བཞིན་རིགས་ལྔ་མཚོན། དེ་ལྟར་སྦྱང་གཞི་དུས་གསུམ་དང་འབྲེལ་བའི་གནས་ཁང་ཡུལ་ཁྱིམ་བག་ཆགས་དང་བཅས་པ་ཐམས་ཅད། སྦྱོང་བྱེད་གཞལ་ཡས་ཁང་། སྦྱོང་ཚུལ་དག་པ་ཡེ་ཤེས་ཀྱི་ཕོ་བྲང་དེ་ལྟ་བུའི་རྣམ་པར་བསྒྱུར་ཏེ། སྦྱངས་འབྲས་ཆོས་སྐུའི་ཡོན་ཏན་བྱང་ཕྱོགས་སོ་བདུན་དངོས་ཡིན་སྙམ་པའི་སྣང་བས་རྒྱས་བཏབ་སྟེ། ལམ་བྱེད་བཞིས་ཉམས་སུ་ལེན་པར་བྱེད། ཚོགས་བཤད་ལྟར་ན་གང་དུ་སྐྱེ་བའི་གནས་ཀྱི་སྣང་བ་སྦྱོང་བའོ། །གཉིས་པ་བརྟེན་པ་ལྷ་བསྐྱེད་པ་ལ་མངོན་བྱང་ལྔ་སོགས་དུ་མ་བྱུང་ཡང་། འདིར་ཡན་ལག་བཞི་རྫོགས་སམ། བསྙེན་སྒྲུབ་བཞིས་འཆིང་བ་ལས། དང་པོ་དམ་ཚིག་པ་བསྐྱེད་པ་བསྙེན་པའི་ཡན་ལག་ནི། གདན་དབུས་མའི་སྟེང་དུ་ཞེས་སོགས་ཏེ། དེ་ལྟར་བར་སྲིད་དེས་གང་དུ་སྐྱེ་བའི་གནས་མཐོང་བར་མ་ཟད། ཉིང་མཚམས་སྦྱོར་བའི་ཕ་མ་མཐོང་བར་འགྱུར་ལ། དེ་ལ་ཆགས་སྡང་དྲག་པོ་སྐྱེས་པས་རྐྱེན་བྱས་ཉིང་མཚམས་སྦྱོར་བར་འགྱུར་བས། དེ་སྦྱོང་བྱེད་ཀྱི་ལམ་ནི། དབུས་ཀྱི་གདན་ཉི་མ་དེའི་སྟེང་དུ་ཡང་ཉི་མའི་དཀྱིལ་འཁོར་དེའི་སྟེང་དུ་སྣ་ཚོགས་རྡོ་རྗེ་དང་བཅས་པ་ནི་ཕ་མ་གཉིས་པོ་ཉལ་པོ་བྱེད་པ་སྦྱོང་བར་བྱེད། དེའི་ལྟེ་བའི་ཧཱུྃ་ལས་འོད་འཕྲོས་པས་བར་སྲིད་ཀྱི་ནཱ་ད་བཀུག་སྟེ་ཐིམ་པ་ནི་སྙོམས་འཇུག་གི་བདེ་བའི་སྒྲས་བར་དོ་བཀུག་པ་སྦྱོང་བར་བྱེད། ནཱ་ད་ཐིམ་པའི་རྐྱེན་གྱིས་སྣ་ཚོགས་རྡོ་རྗེ་ཧཱུྃ་ཡིག་ཉི་མ་དང་བཅས་པ་འོད་དུ་ཞུ་བ་ནི་ཕ་མ་བདེ་བས་ཚིམ་སྟེ་མའི་མངལ་དུ་ཁམས་དཀར་དམར་བར་སྲིད་དང་བཅས་པ་རོ་གཅིག་ཏུ་གྱུར་པ་སྦྱོང་བར་བྱེད། དེ་ལས་ཧཱུ་ྃདུ་གྲུབ་པ་ནི་ཧཱུ་ྃཆ་ལྔ་ཡོད་པས། མེར་མེར་པོ་སོགས་མངལ་གྱི་གནས་སྐབས་ཕྲ་བ་ལྔ་སྦྱོང་བར་བྱེད་དེ་ལས་དབྱུག་པ་ཧཱུྃ་བཅས་སུ་གྱུར་བ་ནི། ཁྱབ་འཇུག་ཉ་དང་རུས་སྦལ་སོགས་སྦྱོང་བར་བྱེད་དོ། །མདོར་ན་དུས་གསུམ་དང་འབྲེལ་བའི་མ་དག་པའི་སྣང་བ་དེ་དག །སྦྱོང་བྱེད་དེ་དང་དེའི་རྣམ་པར་བསྒྱུར་བའོ། །དེ་ལས་སྐུ་རྫོགས་པ་ནི་ཟླ་དགུ་ངོ་བཅུ་ན་བཙས་ཏེ། ཀུན་གྱིས་མཐོང་རུང་དུ་གྱུར་པ་སྦྱོང་ལ། གཙོ་འཁོར་དྲུག་པོ་དུས་གཅིག་ཏུ་གྲུབ་པ་ནི་མངལ་སྒོ་གཅིག་ནས་བྱིས་པ་མང་བོ་དུས་གཅིག་བཙའ་བ་སྦྱོང་ངོ་། །འཁོར་སོགས་རིགས་སོ་སོས་མཚན་པའི་དབྱུག་པ་ལས་བསྐྱེད་པ་སོགས་བྱེད་པ་ཡོད་ཀྱང་། སྐབས་འདིར་རྡོ་རྗེ་རིགས་ཀྱི་ནང་གསེས་ཀྱི་རིགས་ལྔའི་དཀྱིལ་འཁོར་ཡིན་པས། རྡོ་རྗེའི་དབྱུག་པ་གཅིག་ཉིད་ལས་ཐམས་ཅད་བསྐྱེད་པར་གསུངས་པའོ། །དེ་བཞིན་དུ་གཙོ་འཁོར་གྱི་རྣམ་པ་ནི་དཔོན་གཡོག་དང་། སྤུན་ཟླ་ལ་སོགས་པའི་སྣང་བ་སྦྱོང་བར་བྱེད་པའོ། །དེ་དག་གི་སྐུ་མདོག་ཕྱག་མཚན་སོགས་ནི་སེམས་འཛིན་གྱི་སྐབས་སུ་རྒྱས་པར་བཤད་པ་ལས་སྤྲོས་པ་མེད་ལ། ཕག་མོ་སེར་མོ་ཕག་ཞལ་ཅན་ནི། སྔོན་གྱི་བྲིས་སྐུ་སོགས་ལ་ཕག་མོ་ཞལ་གཉིས་མ་ལྟར་བྱས་པ་དང་། མགུལ་ཡན་ཚང་མ་ཕག་ཏུ་བྱས་པ་སོགས་འབྱུང་ཡང་། ངོར་ལུགས་ལ་བདེ་མཆོག་ཏུ། བཞིན་ནི་བུད་མེད་མཛེས་མ་ལ། །གདོང་པར་རང་གི་དངོས་པོར་འདོད། །ཅེས་གསུངས་པའི་དོན་གྱིས། དབུ་བྱིང་ལྷ་མོ་ཅུང་ཟད་ཁྲོས་པ་ལ། ཤངས་དང་ཞལ་ཕག་ཏུ་ཡོད་པར་བཞེད་དེ། མདོར་ན་དུས་གསུམ་དང་འབྲེལ་བར་རང་གཞན་ཐམས་ཅད་ཀྱི་སྐྱེ་བའི་སྣང་བ་བག་ཆགས་རྟོག་རིགས་དང་བཅས་པ་ཐམས་ཅད་སྦྱོང་བྱེད་ལྷའི་རྣམ་པ་འདི་ལྟ་བུར་བསྒྱུར་ཏེ། སྦྱངས་འབྲས་འབྲས་དུས་ཀྱི་གཤིན་རྗེའི་གཤེད་ལྷ་ལྔ་དངོས་ཡིན་སྙམ་པས་རྒྱས་བཏབ་ལམ་བྱེད་བཞི་དང་མ་བྲལ་བར་ཉམས་སུ་ལེན་པ་སྟེ། ཧྲིལ་དྲིལ་ན། སྔར་ཇི་སྙེད་ཅིག་སྐྱེས་པ་ཐམས་ཅད་ཀྱང་རང་སེམས་དེར་ཤར་བ་མ་གཏོགས། ཕྱི་དོན་དུ་གྲུབ་པ་མེད་པའི་ཕྱིར། ད་ལྟ་སེམས་ལ་བག་ཆགས་ཀྱི་ཚུལ་དུ་ཡོད་ལ། ད་ལྟ་སྡུག་ཡུན་ལས་གྲུབ་པའི་ལུས་འདི་ཡང་། རང་སེམས་ཀྱི་སྣང་བ་ཙམ་ཡིན་གྱི། སེམས་ལས་ལོགས་སུ་ཅུང་ཟད་ཀྱང་གྲུབ་པ་མེད། མ་འོངས་པ་ན་སྐྱེ་འགྱུར་ཐམས་ཅད་ཀྱང་རང་སེམས་ཉིད་དེར་འཆར་བ་ཡིན་བས། ཁོ་རང་གི་ངོ་བོ་གང་དུ་ཡང་མ་གྲུབ་པའི་ཕྱིར་ཐབས་ཁྱད་པར་ཅན་གྱིས། མ་དག་པའི་ལས་སྣང་ཐམས་ཅད་དུས་ཅིག་ཅར་དུ་སྦྱོང་ནུས་པ་འདི་སེམས་སུ་ཐག་ཆོད་པའི་ཕན་ཡོན་དུ་གདའ་འོ། །ཚོགས་བཤད་ལྟར་ན་ད་ལྟའི་ལུས་འདིའི་སྐྱེ་སྲིད་སྦྱོང་ངོ་། །གཉིས་པ་གནས་གསུམ་བྱིན་གྱིས་བརླབས་ཏེ་ཉེ་བར་བསྙེན་པ་ལ། ཕྱག་རྒྱ་འདུ་བྱས་ཏེ་བདེ་བ་བསྒྲུབ་པ། ཤེས་རབ་བསྐྱེད་པ། གནས་གསུམ་བྱིན་གྱིས་བརླབ་པ་དངོས། དང་པོ་ནི་ཡབ་ཡུམ་གྱི་མཁའ་གསང་བྱིན་གྱིས་བརླབས་ཏེ་འདུ་ཤེས་གསུམ་གྱིས་སྙོམས་པར་ཞུགས་པས། བདེ་ཆེན་གྱི་ཡེ་ཤེས་རྒྱུད་ལ་སྐྱེས་པར་བསམས་ཏེ། ང་རྒྱལ་གཟུང་པའི་སྔགས་བརྗོད་ཅིང་། སྦྱང་གཞི་དུས་གསུམ་དང་འབྲེལ་བར་རང་དང་མཉམ་པའི་རིགས་དྲུག་གི་བུ་མོ་བག་མར་ལེན་པ་དང་། དེ་དང་འཁྲིག་པ་སོགས་བག་ཆགས་དང་བཅས་པ་སྦྱོང་བྱེད་འདི་ལྟ་བུར་བསྒྱུར། སྦྱངས་འབྲས་འདོད་ཆགས་རྣམ་པར་དག་པ་སོར་རྟོགས་ཡེ་ཤེས་གཟུགས་ཀྱི་སྐུར་བཞེངས་པའི་འོད་དཔག་མེད་ཡིན་སྙམ་དུ་བྱེད་པའོ། །གཉིས་པ་ནི། ཡུམ་གྱི་ལྟེ་བར་པདྨ་འདབ་བརྒྱད་ཀྱི་དབུས་སུ་ཧྲཱིཿདམར་པོ་འོད་ཀྱི་རང་བཞིན་དང་། སྤྱི་བོར་ཧཾ་དཀར་པོ་གསལ་བཏབ་སྟེ་ཧྲཱིཿའི་དྲོད་ཀྱིས་ཧཾ་བསྐུལ་བས་བདུད་རྩི་ཤེལ་དཀར་གྱི་སྐུད་པ་ལྟ་བུས་སྦྲེལ་བར་བསམ་པ་སྟེ་ཐབས་དེས་དབུ་མར་རླུང་སེམས་ཞུགས་ནས་གཉིས་མེད་ཀྱི་ཡེ་ཤེས་འཆར་བས་ན་ཤེས་རབ་སྟོང་ཉིད་བསྒྲུབ་པའོ། །གསུམ་པ་ནི། ལྷ་སོ་སོའི་གནས་གསུམ་དུ་འབྲུ་གསུམ་མེ་ལོང་ལ་གཟུགས་བརྙན་ཤར་བ་བཞིན་བསྒོམས་པ་ལས་འོད་འཕྲོས། སངས་རྒྱས་བྱང་སེམས་ཐམས་ཅད་ཀྱི་སྐུ་གསུང་ཐུགས་ཀྱི་རྡོ་རྗེ་དཀར་དམར་སྔོ་མདོག །ལྷ་འཁོར་ལོ་པདྨ་རྡོ་རྗེ་དྲིལ་འཛིན་གྱི་རྣམ་པར་སྤྱན་དྲངས་སོ་སོ་ལ་ཐིམ་པས། སངས་རྒྱས་ཐམས་ཅད་ཀྱི་སྐུ་གསུང་ཐུགས་དང་སྒོ་གསུམ་དབྱེར་མེད་དུ་བསམས་ལ་སྔགས་བརྗོད་དོ། །གསུམ་པ་དབང་བསྐུར་ཞིང་སྒྲུབ་པའི་ཡན་ལག་ནི། ཚོགས་ཞིང་གི་སྐབས་སུ་བཤད་པ་ལྟ་བུའི་འོད་ཀྱི་སྤྲོ་བསྡུས་དབང་ལྷ་སྤྱན་འདྲེན་པ་སྟེ་དེ་ལ་གདན་གསུམ་ཚང་བའི་ལྷ་རང་སྤྱན་འདྲེན་པ་དང་། རང་འདྲའི་དཀྱིལ་འཁོར་སྦྱན་འདྲེན་པ་གཉིས་ལས། འདིར་ཕྱི་མ་སྟེ། དེ་ལ་དངོས་སུ་གདན་གསུམ་མི་ཚང་། ཚང་ཡང་དངོས་དང་མཛད་ཕྲིན་རྣམ་དག་གསུམ་སྡོམ་པས་ཚང་བར་འགྱུར་ལ། གདན་གསུམ་གྱི་དོན་ནི། བི་ཐ་ཞེས་པ་གདན། རིགས། གནས་རྣམས་ལ་འཇུག་པ་ལས་རྗེ་འབྲོག་མི་ཆོས་ལ་དམ་པས། གང་གོ་དཀའ་བའི་གདན་དུ་བསྒྱུར་བ་སྟེ། དེ་བཞིན་གཤེགས་པ་དང་། གཤེགས་མའི་གདན་ནི་དངོས་སུ་ཚང་ལ། སེམས་དཔའ་དང་སེམས་མ་དང་། ཁྲོ་བོ་དང་ཁྲོ་མོའི་གདན་ནི་ཤིས་པ་བརྗོད་པ་དང་། མཆོད་པ་དང་། བགེགས་བསྐྲད་པ་རྣམས་ཀྱང་ལྷ་ལྔ་ཀས་མཛད་པས་ན་མཛད་ཕྲིན་གྱི་སྒོ་ནས་དང་། རྣམ་དག་གི་སྒོ་ནས་ཚང་བ་ཡིན་གསུངས། དེ་ལ་སརྦ་ཏ་ཐཱ་ག་ཏ་རཀྟ་ཡ་མཱ་རི་སོགས་ཀྱིས་མཆོད། གསོལ་བ་བཏབ་པས་རིགས་ལྔས་དབང་བསྐུར་བའི་དགོངས་པ་མཛད། ཡུམ་ལྔས་ཟླ་བ་ལྟར་དཀར་བའི་བུམ་པ་བདུད་རྩིས་གང་བ་དཔག་བསམ་གྱི་ཤིང་གིས་ཁ་བརྒྱན་པ་ཅུང་ཟད་ཡོ་བར་བཟུང་སྟེ། དབང་བསྐུར་བས་ལུས་ཐམས་ཅད་ཁེངས་པའི་མཐར་ཆུའི་ལྷག་མ་ཡར་ལུད་པ་རིགས་བདག་ཏུ་གྱུར་པ་དང་། དབང་གི་ལྷའི་ཐུགས་ཀ་ནས་སྤྲོ་བ་གཉིས་ལས་ཕྱི་མ་སྟེ། དབང་ལྷའི་ཐུགས་ཀ་ནས་རྡོ་རྗེ་སེམས་དཔའ་ཞིག་རྒྱང་གིས་ཆད་རང་གི་སྤྱི་བོར་ལམ་གྱིས་བཞུགས། གཙོ་བོ་རེ་རེ་ཆད་ནས་འཁོར་རྣམས་ལ་རྒྱས་བཏབ་སྟེ། འདི་ཡང་རིགས་ལྔ་ཆར་རྡོ་རྗེའི་རིགས་སུ་གཅིག་པ་མཚོན་བྱེད་དོ། །འདི་ལ་ཡེ་ཤེས་པ་བཅུག་ནས་དབང་བསྐུར་བ་དང་། དེ་ལས་བཟློག་པ་གཉིས། སྦྱང་གཞི་བུ་སྐྱེས་ན་བསམ་པ་རྫོགས་རུང་མི་རྫོགས་རུང་ཕའི་ནོར་སོགས་དབང་བ་ཆོས་ཉིད་ཡིན་པ་ལྟར། ཕ་རྒྱུད་ཕལ་ཆེར་དུ་དབང་བསྐུར་བ་སྔོན་ལ་འབྱུང་། བུ་མོ་དེ་བསམ་པ་མ་རྫོགས་ཀྱི་རིང་མི་དབང་ལ་དེ་ནས་རྫོང་ཁྱེར་ཏེ་གཞན་ནོར་ལ་དབང་བ་ལྟར། མ་རྒྱུད་ཕལ་ཆེར་དུ་ཡེ་ཤེས་པ་བཅུག་ནས་དབང་བསྐུར་བ་འབྱུང་སྟེ་སྦྱང་གཞི་སོ་སོར་སྦྱོང་བྱེད་ཡིན་པས། ཕན་ཚུན་བསྲེ་ནས་མི་བྱ་གསུངས། བཞི་པ་ཡེ་ཤེས་པ་གཞུག་པ་སྒྲུབ་ཆེན་གྱི་ཡན་ལག་ནི། ཡང་འོད་ཟེར་གྱི་སྤྲོ་བསྡུ་སྔར་ལྟ་བུས། ཡེ་ཤེས་པ་མཁའ་ཁྱབ་རིགས་མི་མཐུན། རང་འདྲ་སོགས་དུ་མ་འབྱུང་བ་ལས། འདིར་ཕྱི་མ་སྟེ། སངས་རྒྱས་བྱང་ཆུབ་སེམས་དཔའ་ཐམས་ཅད་འབྱུང་བཞི་ནས་གཙོ་བོའི་བར་རང་འདྲའི་རྟེན་དང་བརྟེན་པའི་རྣམ་པར་སྤྱན་དྲངས་མཆོད་དེ། ཕྱག་རྒྱ་བཞི་སྔགས་དང་བཅས་པ་བརྗོད་པས། འོད་ཟེར་ལྕགས་ཀྱུ་ལྟ་བུས་ལྷའི་ཐུགས་ཀར་རེག་པ་ཙམ་གྱིས་ཡེ་ཤེས་པ་དེ་དང་དེ་ལྷ་སོ་སོའི་སྨིན་མཚམས་ཙམ་དང་བརྟེན་པ་སོ་སོ་ལ་ཉེ་བར་བྱོན། འོད་ཟེར་སེར་པོ་ཞགས་པ་ལྟ་བུས་རེག་པ་ཙམ་གྱིས་སིབ་ཀྱིས་སོ་སོར་ཐིམ། འོད་དམར་པོ་ལྕགས་སྒྲོག་ལྟ་བུས་རེག་པ་ཙམ་གྱིས་ཆུུ་ལ་ཆུ་དང་། མར་ལ་མར་བཞིན་ཡི་དམ་དབྱེར་མེད་དུ་འདྲེས། འོད་ལྗང་གུ་དྲིལ་བུ་ལྟ་བུ་བྱུང་སྟེ་ཕྱི་ནང་ཐམས་ཅད་དྲིལ་བུའི་སྒྲ་དིར་གྲག་པ་ཙམ་གྱིས་བདེ་ཆེན་གཉིས་སུ་མེད་པའི་ཡེ་ཤེས་ཀྱིས་དབང་དུ་གྱུར་ཏེ། ཇི་སྲིད་སངས་མ་རྒྱས་ཀྱི་བར་དུ་འབྲལ་མེད་དུ་གྱུར་པར་བསམ། ཕྱག་རྒྱ་ནི་ཡོ་ག་དེ་ཉིད་འདུས་པར་གསུངས་པ་ཀྱེ་རྡོར་དུ་བྱེད་པ་ལྟར་རོ། འདིའི་སྦྱང་གཞི་བཤད་ཟིན། རྗེ་བུ་སྟོན་སོགས་སྐབས་འདིར་མཆོད་བསྟོད་བདུད་རྩི་མྱང་བ་སོགས་བཞེད་ཀྱང་། གཞུང་ཆེ་ཆུང་གང་དུའང་མ་གསུངས་པས་བྱ་མི་དགོས་སོ། །དེ་ནས་སེམས་འཛིན་གྱི་བྱ་བ་ཇི་ལྟར་རིགས་པ་བྱེད་པ་སྟེ་དངོས་གཞི་བསྐྱེད་རིམ་བཤད་ཟིན་ཏོ། །རྗོགས་རིམ་ནི་ཏིང་ངེ་འཛིན་སེམས་དཔའི་ཧཱུྃ་ལས་འོད་འཕྲོས་སྣོད་བཅུད་ཐམས་ཅད་འོད་དུ་ཞུ། སྲུང་འཁོར་ལ་ཐིམ་པ་ནས། ནཱ་ད་ཡང་མི་དམིགས་པའི་སྟོང་ཉིད་ལ་སེམས་ཅི་གནས་འཇོག་པ་སྟེ། དུས་གསུམ་དང་འབྲེལ་བའི་འཆི་སྲིད་ཀྱི་བག་ཆགས་རྟོག་སྣང་དང་བཅས་པ་སྦྱོང་བྱེད་རྫོགས་རིམ་འདིས་སྦྱངས་ཏེ། སྦྱངས་འབྲས་སངས་རྒྱས་ཀྱི་ཆོས་སྐུ་དངོས་ཡིན་སྙམ་པས་རྒྱས་བཏབ་སྟེ་བསྒོམ་པའོ། །ཚོགས་བཤད་ལྟར་ན་སྐྱེ་བ་འདི་ཉིད་ཀྱི་འཆི་བ་སྦྱོང་ངོ་། །དེ་ལྟར་དངོས་གཞི་རིམ་གཉིས་ཀྱི་རྣལ་འབྱོར་ཏེ། གནས་པའི་རྣལ་འབྱོར་བཤད་ཟིན་ཏོ། །གསུམ་པ་རྗེས་སམ་མཉམ་པར་མ་བཞག་པའི་རྣལ་འབྱོར་ལ་ལྔ་སྟེ། དང་པོ་དག་པ་དྲན་པ་ནི། འོད་གསལ་དེ་ལ་